“Tess” spook by aktriseFoto: Skermskoot uit die video. ŉ Nuwe rolprent, Tess, word op 24 Februarie uitgereik en fliekgangers kan hulself staal vir ŉ angswekkende en emosionele rit. Dié fliek, wat oor die lewe van ŉ jong sekswerker handel, belig ŉ onderwerp wat baie Suid-Afrikaanse vroue se lewens raak. “Tess het verskriklik by my gespook, ” sê Christia Visser, wat die hoofrol in dié rolprent vertolk. “Dit voel of ek skielik te veel van die wêreld weet. Al die dinge waarteen ek myself beskerm het, is nou daar. Die boksies is oopgemaak en dit kan nie weer toegemaak word nie.” Die rolprent raak ŉ verskeidenheid onderwerpe soos prostitusie, verkragting, molestering en dwelmmisbruik aan en is nie die “standaard” Afrikaanse rolprent wat gewoonlik gemaak word nie. “Dit is goed en wel om ŉ kommersiële fliek te maak wat mense laat goed voel – mense het dit beslis nodig, maar rolprente moet ook ander emosies in jou opwek. Ons as kunstenaars moet onsself uitdaag sodat ons die gehoor ook kan uitdaag – kykers wil uitgedaag word,” sê Christia. Die rolprent is eintlik gegrond op ŉ boek genaamd Whiplash, (wat ook as Tess heruitgereik word) wat deur Tracey Farren geskryf is. Tracey het in dié wêreld geklim en met ŉ verskeidenheid vroue gepraat wat as sekswerkers leef. Christia meen dié vroue se lewens is ŉ harde werklikheid waaroor bitter min mense wil praat en dat sy juis as aktrise mense se aandag daarop wil vestig. “Daar is soveel belangrike stories om te vertel en dit is hoekom ek ŉ aktrise is. Ek wil in verskillende mense kan klim en ŉ verskeidenheid emosies ervaar.” Tess word op 24 Februarie uitgereik.